**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov, predkladajú na rokovanie Národnej rady Slovenskej republiky poslanci Národnej rady Slovenskej republiky Peter Stachura a František Majerský.

Cieľom návrhu zákona je cizelovať existujúce ustanovenia zákona, podľa ktorého je ministerstvo povinné na svojich webových stránkach zverejňovať kľúčové dokumenty vo vzťahu ku kategorizáciám nemocníc.

Aktuálne znenie zákona č 540/2021 Z. z. o kategorizácií ústavnej zdravotnej starostlivosti a o zmene a doplnení niektorých zákonov, ukladá v ustanovení § 3 ods. 1 písm. c) citovanej normy povinnosť zverejňovať vybrané dokumenty, avšak norma pri niektorých z nich, neustanovuje lehoty, do ktorých tak musí ministerstvo zdravotníctva urobiť.

Cieľom navrhovanej úpravy je tak jednoznačne zadefinovať lehoty, do ktorých musí ministerstvo požadované dokumenty zverejniť na svojej webovej stránke.

Návrh zákona nepredpokladá žiadny vplyv na rozpočet verejnej správy, sociálnu oblasť, podnikateľské prostredie, životné prostredie, informatizáciu, služby verejnej správy pre občana a ani na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K čl. I. bodu 1:**

Predkladaný návrh precizuje aktuálne platné znenie zákona tak, že ustanovuje lehoty, do ktorých je ministerstvo zdravotníctva povinné požadované dokumenty sprístupniť na svojej webovej stránke.

**K čl. II**

Navrhuje sa účinnosť zákona dňom vyhlásenia